Samarbejdet mellem jøder og muslimer i Danmark er blevet markant forbedret siden angrebet mod Krudttønden og synagogen i Krystalgade i København, skriver Kristeligt Dagblad.

Både Det Jødiske Samfund, Muslimernes Fællesråd, Det Islamiske Trossamfund og Københavns Kommune melder om et styrket samarbejde mellem parterne siden februar sidste år, da angrebene fandt sted.

Kommunen har satset på at inddrage jødiske og muslimske foreninger i indsatsen for at forebygge voldelig ekstremisme.

Blandt andet fordoblede Borgerrepræsentationen budgettet, nu på 23 millioner kroner over de næste fire år, til at bekæmpe radikalisering i kølvandet på angrebet.

Jair Melchior, der er rabbiner i Københavns Synagoge, fortæller, at Det Jødiske Samfund har kontakt til syv muslimske foreninger.

- Det er ikke alle muslimer og jøder, som lever i harmoni, men Det Jødiske Samfund har et godt forhold til de muslimske foreninger, og der sker fremskridt i samarbejdet, siger han.

Også Sami Kucukakin, formand for Muslimernes Fællesråd, fremhæver, at samarbejdet mellem muslimer og jøder er blevet styrket det forløbne år.

- Den 14. februar 2015 var en meget ulykkelig dag, men der er kommet det gode ud af de tragiske hændelser, at jøder og muslimer i København er kommet nærmere hinanden, siger Kucukakin til Kristeligt Dagblad.